പുതുക്കിയ കോവിഡ് നിയന്ത്രണങ്ങള് നിലവില് വന്നു തിരുവനന്തപുരം: കോവിഡ് വ്യാപനം നിയന്ത്രിക്കുന്നതിനായുള്ള പുതുക്കിയ നിയന്ത്രണങ്ങള് നിലവില് വന്നു. നിയന്ത്രണങ്ങളില് കൂടുതല് ഇളവുകള് വരുന്നതോടെ തിരക്ക് നിയന്ത്രിക്കുന്നതിനും ആള്ക്കൂട്ടങ്ങള് പൂര്ണമായും ഒഴിവാക്കുന്നതിനും ബന്ധപ്പെട്ടവര്ക്കു കര്ശന നിര്ദേശങ്ങള് നല്കിയിട്ടുണ്ടെന്നു ജില്ലാ കളക്ടര് ഡോ. നവജ്യോത് ഖോസ അറിയിച്ചു. ജില്ലയിലെ കോവിഡ് നിയന്ത്രണങ്ങള് ഏകോപിപ്പിക്കാന് നിയോഗിച്ച സ്പെഷ്യല് ഓഫീസര് മിനി ആന്റണിയുടെ അധ്യക്ഷതയില് നിയന്ത്രണങ്ങള് സംബന്ധിച്ചു ചര്ച്ച ചെയ്യാന് ജില്ലാതല യോഗം ചേര്ന്നു. നിയന്ത്രണങ്ങള് ഫലപ്രദമായി നടപ്പാക്കുന്നതിന്റെ ഭാഗമായി കടകള് കേന്ദ്രീകരിച്ചുള്ള പരിശോധന കൂടുതല് ഊര്ജിതമാക്കുമെന്നു കളക്ടര് പറഞ്ഞു. തിരക്ക് ഒഴിവാക്കുന്നതിനുള്ള ക്രമീകരണങ്ങള് കടയുടമ തന്നെ ഉറപ്പാക്കണം. ഇതിനായി കൂടുതല് ജീവനക്കാരെ നിയമിക്കണം. തിരക്കുള്ള സമയങ്ങളില് പോലീസിന്റെ സേവനം കൂടുതല് ഉറപ്പാക്കും. റാന്ഡം എന്ഫോഴ്സ്മെന്റ് ശക്തിപ്പെടുത്തും. ജില്ലയില് കൂടുതല് സെക്ടറല് മജിസ്ട്രേറ്റര്മാരെ നിയമിക്കും. തിരുക്കുള്ള ടൗണുകള്, ജംഗ്ഷനുകള്, മുനിസിപ്പല് പ്രദേശങ്ങള് എന്നിവടങ്ങളില് ഡെപ്യൂട്ടി തഹസില്ദാര്മാരുടെ നേതൃത്വത്തില് പരിശോധന നടത്തുകയും കോവിഡ് മാര്ഗനിര്ദേശങ്ങള് പാലിക്കുന്നുണ്ടെന്ന് ഉറപ്പാക്കുകയും ചെയ്യും. ഗര്ഭിണികള് കുട്ടികള്, പ്രായമായവര്, മറ്റ് അസുഖങ്ങളുള്ളവര് തുടങ്ങിയവര് അനാവശ്യമായി പുറത്തു പോകരുതെന്നും കളക്ടര് പറഞ്ഞു.